SL Uradni list Evropske unije C 72/3

MNENJE KOMISIJE

z dne 26. februarja 2015

o osnutku spremenjene Uredbe Evropske centralne banke o statistiki imetij vrednostnih papirjev

(2015/C 72/02)

Uvod

Komisija je 15. januarja 2015 prejela zahtevek Evropske centralne banke (ECB) za mnenje o osnutku spremenjene uredbe o statistiki imetij vrednostnih papirjev.

Komisija pozdravlja ta zahtevek in ugotavlja, da ECB s tem ravna v skladu s svojo obveznostjo iz člena 5(2) Uredbe Sveta (ES) št. 2533/98 z dne 23. novembra 1998 o zbiranju statističnih informacij s strani ECB (1), v skladu s katero se mora s Komisijo posvetovati o osnutkih uredb ECB, kadar koli obstaja povezava s statističnimi zahtevami Komisije, da se zagotovi potrebna koherentnost za pripravo statistik, ki ustrezajo zahtevam ECB in Komisije po informacijah. Dobro sodelovanje med ECB in Komisijo je koristno za obe instituciji, pa tudi za uporabnike in anketirance, saj omogoča učinkovitejšo pripravo evropske statistike.

Komisija priznava pomen ustreznih podatkov in statistik za bonitetni nadzor finančnih institucij za spremljanje velikosti in gibanj v zvezi z imetji vrednostnih papirjev na nacionalni čezmejni ravni ter vrste instrumentov. Poleg tega se Komisija strinja z oceno, kot je določena v uvodni izjavi 3 osnutka uredbe, da dinamike širjenja tveganja v času finančne krize ni bilo možno pravilno oceniti med drugim zaradi pomanjkanja podrobnih podatkov o dvostranski izpostavljenosti tveganju in širitvi negativnih vplivov.

Komisija zato zaradi svoje vloge pri nadzoru finančnih institucij in trgov v celoti podpira načelo razvijanja podatkovne baze za posamezne vrednostne papirje, vključno z informacijami kdo-komu. Poleg tega se taki podatki, ki zagotavljajo zelo visoko stopnjo natančnosti, lahko uporabljajo za številne dodatne statistične namene, tudi glede na to, da so vključeni v druge sklope statističnih podatkov in njihovih skupnih opredelitev. V tem kontekstu Komisija z zadovoljstvom ugotavlja, da osnutek spremenjene uredbe ECB o statistiki imetij vrednostnih papirjev upošteva novi Evropski sistem računov (ESR 2010), vzpostavljen z Uredbo (EU) št. 549/2013 Evropskega parlamenta in Sveta z dne 21. maja 2013 o Evropskem sistemu nacionalnih in regionalnih računov v Evropski uniji (2).

Pripombe k zakonodajnemu predlogu in predlagane spremembe

Cilj osnutka spremenjene uredbe ECB o statistiki imetij vrednostnih papirjev je zlasti uvesti neposredno poročanje zavarovalnih družb. Komisija pozdravlja povečanje zajetja podatkov, ki se pričakuje kot rezultat tega, saj so zavarovalne družbe pomembni imetniki vrednostnih papirjev.

Komisija se zaveda potrebe po omejitvi bremena poročanja institucionalnih enot za statistične namene, kadar je to mogoče. V skladu s predlagano zakonodajo je ECB upoštevala dejstvo, da bodo podatki zbrani od zavarovalnih družb v okviru Direktive 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (3).

Nastajajoča podrobna slika finančnega sektorja bo pomembna tudi za finančno uredbo v različnih fazah, na primer v okviru ocen učinka, priloženih zakonodajnim predlogom Komisije, ter v okviru naknadnih pregledov obstoječe zakonodaje, navedene v osnutku uredbe. V zvezi s tem si Komisija pridržuje možnost, da bo, ko bodo začele veljati spremenjene obveznosti poročanja, ocenila, ali statistični podatki ustrezajo svojemu namenu, tudi v zvezi s temi pomembnimi uporabami pri oblikovanju in pregledu obstoječe in prihodnje finančne uredbe.

Na splošno je treba pripomniti, da bi bilo treba sklicevanja na začetku preambule (ki jih uvaja izraz „ob upoštevanju“) uskladiti z medinstitucionalno dogovorjeno prakso ter jih zato omejiti na pravno podlago (tj. določbe, ki instituciji dejansko podeljujejo pristojnost, da sprejme predvideni akt) in po potrebi sklice na predlog, postopek in mnenja. V zvezi s pravno podlago bi se bilo treba po splošnem sklicu na Pogodbo o delovanju Evropske unije sklicevati le na člen 5(1) in člen 6(4) Uredbe (ES) št. 2533/98. Niti člen 5 Statuta ESCB in ECB niti Uredba (EU) št. 549/2013, direktiva 2014/65/EU Evropskega parlamenta in Sveta (4), Direktiva 2013/36/EU Evropskega parlamenta in Sveta (5) ali navedene uredbe ECB ni možno obravnavati kot pravne podlage za osnutek spremenjene uredbe ECB. Če se sklici na te druge določbe in instrumente štejejo za koristne za pravilno razumevanje besedila členov osnutka spremenjene uredbe ECB, se lahko navedejo v uvodnih izjavah.

Zaključek

Komisija podpira osnutek spremenjene uredbe ECB, saj bi morala zagotoviti razpoložljivost popolnejšega sklopa podatkov o imetjih vrednostnih papirjev, ki so zelo pomembni za deležnike, med katerimi je tudi Komisija.

V Bruslju, 26. februarja 2015 Za Komisijo Marianne THYSSEN Član Komisije

(1) UL L 318, 27.11.1998, str. 8.

(2) UL L 174, 26.6.2013, str. 1.

(3) UL L 335, 17.12.2009, str. 1.

(4) UL L 173, 12.6.2014, str. 349.

(5) UL L 176, 27.6.2013, str. 338.